Κομοτηνή, 28-4-2020

Αγαπημένη μου Δήμητρα,

Σου γράφω, γιατί όσα μου περιέγραψες στο τελευταίο σου γράμμα με προβλημάτισαν. Φαίνεται πως η δοκιμασία που περνάμε επέδρασε πολύ αρνητικά πάνω σου. Και επειδή δε μπορώ να δεχτώ ότι ένα παιδί 14 χρονών βλέπει τα πράγματα τόσο απαισιόδοξα, για να σε ανεβάσω ψυχολογικά, αποφάσισα, να μοιραστώ τις σκέψεις μου και να κάνουμε έστω και έτσι λίγη παρεούλα!

Καταρχάς δεν πρέπει να χάνουμε την ψυχραιμία και την αισιοδοξία μας. Ζούμε σε μια χώρα που ευτυχώς οι υπεύθυνοι αντέδρασαν γρήγορα και αποτελεσματικά. Κοίτα τι γίνεται γύρω σου! Άνθρωποι πεθαίνουν, χάνουν τα αγαπημένα τους πρόσωπα ή παλεύουν στην εντατική για τη ζωή τους. Είμαστε τυχεροί που έχουμε την υγεία μας και αύριο θα ξαναχαμογελάμε μαζί με τους φίλους, τους συγγενείς και τους γνωστούς μας. Είμαστε τυχεροί γιατί δε θα λείπει σχεδόν κανείς από αυτούς.

Εξάλλου, θα συμφωνήσεις μαζί μου πως ο εγκλεισμός έφερε και πολλά θετικά στη ζωή μας. Ήρθαμε κοντά στα αγαπημένα μας πρόσωπα, τους γνωρίσαμε και μας γνώρισαν καλύτερα. Ξέρεις πόσους καβγάδες θα αποφύγουμε έτσι στο μέλλον με τους γονείς μας; Απαλλαχτήκαμε από το άγχος του σχολείου και της καθημερινότητας. Ξεκουραστήκαμε (το χρειαζόμασταν ένα τέτοιο διάλειμμα. Μη μου πεις!). Ανακαλύψαμε ότι υπάρχει και άλλος κόσμος εκτός του κινητού μας. Σκέψου πόσες αγαπημένες ταινίες και σήριαλ είδες τελευταία. Ανακαλύψαμε νέες δραστηριότητες που είμαι σίγουρη θα συνεχίσουμε και μετά την καραντίνα όπως το οριγκάμι (παρεμπιπτόντως το τελευταίο σου έργο ήταν πραγματικό αριστούργημα!).

Και πόσα άλλα μπορούμε να κάνουμε ακόμη! Χθες τέλειωσα ένα βιβλίο που μου έφεραν δώρο στα γενέθλιά μου. Όταν το πρωτοείδα, είπα ποιος φέρνει δώρο βιβλίο σε δεκατετράχρονη... Τελικά δε μπορείς να φανταστείς τι θησαυρό έκρυβε μέσα! Σήμερα βοήθησα τη μαμά στις δουλειές και αύριο θα φτιάξω ολομόναχη pan cakes! Σου προτείνω να το κάνεις κ εσύ. Ακόμη κ αυτή η επικοινωνία με τα γράμματα είναι πιο δημιουργική από τα συνθηματικά μηνύματα και τις φατσούλες που στέλνουμε με το κινητό μας...

Ελπίζω να σε βοήθησα. Η αισιοδοξία είναι μονοδρομος! Έρχεται το καλοκαιράκι και θα βγούμε έξω ανανεωμένες κυρίως ψυχικά!

Περιμένω νέα σου

Φιλικά

Νάντια (Μπασδάνη)